حتى إلى ماعتبرناش أن الدين هو بحد ذاتو وباء فراه كيساعد على إنتشار الأوبئة، هاد الأيام فكوريا واحد الطائفة دينية مسيحية سميتها كنيسة شينتشونجي وعندها معتقدات غريبة وتقريبا كيألهو الزعيم ديالهم، ومن بين المعتقدات ديالهم أن قوة الإيمان تقدر تشافي الأمراض وحتى تحمي منها، لهذا واحد المريضة من أتباع هاد الكنيسة واخا شافت أنها كتعاني من أعراض كورونا إلا أنها بقات كتمشي تصلي معاهم جماعة وتحضر للقداس الديني ولي كان سبب في إنتشار العدوى بحكم أنهم كيسجدو جماعة وكيصليو وهوما حاطين دراعهم على بعضياتهم الكتف على الكتف باش مايدخلش الشيطان بيناتهم ، ولهاد السبب تعاداو بزاف من هاد الطائفة ولي مابغاتش تعاون مع السلطات الكورية والزعيم ديالهم إعتبر أن الأمر هجمة شيطانية على الطائفة باش يحد من الإنتشار والتوسع ديالها، وأن قوة الإيمان كافية أنها تداوي أي مرض. في الطاليان لي منتاشر فيها الفيروس بزاف حاليا، البابا دار فيها راجل ومومن كثر من لقياس وخرج دار نشاط وتلاقى بالناس ومكاين غير الأحضان والسلامات والمباركة ديال البابا، من بعد ظهرات عليه أعراض الرواح لي هي نفسها أعراض كورونا وحاليا لغى شي لقاء كان غادي يديرو من بعد ومابقاش بان، في الفايسبوك كاين منشورات ديال الأدعية لي خاص يقولها المسلم في حالة وصلو الفيروس، بالإظافة إلى انه كاين بزاف ديال الناس مقتانعين أن الفيروس سيفطو الله للشناوا إنتقاما على شنو دارو فالإيغور، بالإظافة إلا أنه كاين بزاف مآمنين أننا لن يصيبنا إلا ما كتبه الله لنا، وأن الفيروس صنع أمريكي أو إسرائيلي لإلغاء مراسم الحج والعمرة هاد العام. حنا كمغاربة تاريخيا وصلونا بزاف ديال الأوبئة لي كانو تقربيا غادي يتسببو في إنقراض المغاربة بواسطة الحجاج الميامين، لي كيمشيو للحج وكيتخلطو مع كاع الأقوام ويجيبو معاهم الأمراض والأوبئة وماء زمزم، وحاليا راه إيران لغات صلاة الجماعة والسعودية حبسات العمرة وتقدر تحبس حتى لحج، داك الساعة غادي نشوفوا الحجاج المغاربة واش كانوا نيت باغين الحسنات حيت يمكن ياخدوهم هنا ويتصدقوا بدوك الفلوس على المحتاجين، أو كانوا باغين لقب الحاج ويمشيو يديرو شوية ديال السياحة الدينية. 
حتى إلى ماعتبرناش أن الدين هو بحد ذاتو وباء فراه كيساعد على إنتشار الأوبئة